Pohjois-Karjalan Liikunta

Pohjois-Karjalan Liikunta (lyh. Pokali) on Pohjois-Karjalan alueella toimiva liikunnan aluejärjestö. Järjestön perustehtävä on edistää hyvinvointia Pohjois-Karjalan alueella liikunnan ja urheilun avulla. Lisäksi järjestö tukee liikuntakulttuurin elinvoimaisuutta ja monipuolisuutta paikallisella tasolla. Järjestö edistää Pohjois-Karjalan liikunta- ja urheilutoimijoiden yleistä arvostusta ja toimintaedellytyksiä. Järjestö vaikuttaa myös liikunta- ja urheilukulttuurin kehitykseen Pohjois-Karjalassa.

Pohjois-Karjalan Liikunta on perustettu 6. lokakuuta 1997 pohjoiskarjalaisten urheiluseurojen ja liikuntajärjestöjen toimesta. Järjestön toimisto sijaitsee Joensuun Tiedepuistossa.

Pohjois-Karjalan Liikunta on liikunnan asiantuntija- ja kehittäjäjärjestö. Järjestö kouluttaa lasten kanssa työskenteliviä, seuratoimijoita ja työyhteisöjen ihmisiä. Lisäksi järjestö puhuu liikunnasta päättäjille ja medialle. Järjestö tekee yhteistyötä paikallisesti, maakunnallisesti ja valtakunnallisesti. Aluejärjestö on yksi viidestätoista aluejärjestöstä.

 Pokalin toimialat 
Pokalin toimialoja ovat lasten ja nuorten liikunta, terveysliikunta, seurakehittäminen sekä seuratyöllistäminen. 

 Lapset ja nuoret 
Tavoitteena on lasten ja nuorten omaehtoisen sekä harrasteliikunnan edistäminen ja lasten ja nuorten liikunnan kanssa toimivien osaamisen edistäminen. Toiminnan painotuksena on lasten ja nuorten liikuntahankkeet, lasten ja nuorten liikunnan koulutus, liikuntakampanjat, -leirit ja -tapahtumat sekä harrasteliikuntapalvelujen kehittäminen. 

 Terveysliikunta 
Aikuisväestön hyvinvoinnin edistämisessä aktiivisilla elämäntavoilla ja liikunnalla on keskeinen merkitys. Terveysliikunnan tavoitteina ovat pohjoiskarjalaisen aikuisväestön aktivoiminen terveyttä edistävään ja liikunnalliseen elämään sekä yhdistysten ja työyhteisöjen osaamisen edistäminen kunto- ja terveysliikunnassa. Toiminnan painotuksina ovat kunto- ja terveysliikuntahankkeet, kunto- ja terveysliikunnan koulutus, liikuntaneuvonnan edistäminen maakunnassa, liikuntakampanjat ja -tapahtumat, liikuntapalvelut yhdistyksille ja työyhteisöille sekä tiedottaminen ja viestintä. 

 Seurat 
Seurakehittämisen tavoitteena on liikunta- ja urheiluseuratoiminnan elinvoimaisuuden vahvistaminen, liikunta- ja urheiluseurajohdon osaamisen ja yhteistyön edistäminen sekä liikunta- ja urheiluseurojen eettisyyden vahvistaminen. Toiminnan painotuksena on seuratoiminnan hankkeet, seuratoiminnan koulutukset, seuratoimijoiden huomiointi ja palkitseminen sekä päättäjiin vaikuttaminen yhteiskunnan tuen turvaamiseksi liikunta- ja urheiluseuroille. 

 Työllistämispalvelut 
Pokalin kautta maakunnan urheiluseuroilla on mahdollisuus työllistää palkkatuella työntekijöitä seurojen monipuolisiin työtehtäviin. Toiminnan tavoitteena on edistää nuorten ja pitkään työttömänä olleiden henkilöiden työllistymistä avoimille työmarkkinoille ja koulutukseen hakeutumista, myös yrittäjyys huomioiden. Työnantajina toimivat urheiluseurat, joiden valtuuttamina Pokali hoitaa palkkatukeen liittyviä asioita aina palkanmaksua myöten. Työllistävän seuran tulee olla Pokalin jäsenjärjestö. Palkkatukea voidaan myöntää seuroille heidän palkatessa työttömänä olleen henkilön. TE-toimisto päättää tuen suuruuden ja keston tapauskohtaisesti.

 Talous 
Pohjois-Karjalan Liikunta on saanut vuosina 2018–2022 Opetus- ja kulttuuriministeriön yleisavustusta liikuntaa edistävien järjestöjen toimintaan yhteensä noin 1 230 500 euroa. Vuosittainen tuki on ollut vuodesta 2023 lähtien 202 000 euroa.

 Lähteet 
 Pohjois-Karjalan Liikunta ry
 Liikunnan aluejärjestöt

 Viitteet 

Luokka:Pohjois-Karjalan urheilu
Luokka:Suomalaiset liikunnan aluejärjestöt